Pia Kristensen (DF), 2004-10-29:
I Dansk Folkeparti er vi enige med Enhedslisten i, at der skal opstilles krav til en anstændig og god ældrepleje.
Der skal vises respekt for de enkeltes ønsker og behov for selvbestemmelse, tryghed og nærvær, og plejen af den ældre skal ske med værdighed og fleksibilitet.
Den daglige hjælp til den enkelte ældre skal ikke ydes som en standardiseret hyldevare; den ældre skal have nogle valgmuligheder.
Netop derfor har vi jo vedtaget en lov, der åbner op for, at ældre får langt større selvbestemmelse i dagligdagen.
Dansk Folkeparti ved godt, at det frie valg desværre ikke virker lige godt i alle kommuner; der er kommuner, der simpelt hen spænder ben for ordningen.
Enhedslisten skriver i forslaget, at alle vore rettigheder stort set ophører, når vi bliver afhængige af andres hjælp.
Dansk Folkeparti er ikke enig i, at vores rettigheder ophører, men der sættes selvfølgelig en begrænsning, når man ikke længere kan foretage sig det, man tidligere har gjort.
Livet igennem tillægger vi os vore egne rutiner.
Vi bestemmer selv, hvornår vi går i seng, vi kan have et aktivt udeliv, og vi kan besøge venner og bekendte, når vi har lyst til det.
Når man så ikke kan alle de ting mere, kan jeg godt forstå, at håbløsheden breder sig, og jeg kan godt forstå, at mange ældre føler sig isolerede og magtesløse, fordi de ikke kan lige det, de har lyst til her og nu.
Så må de vente på, at der kommer en hjemmehjælper, som kan hjælpe til med det praktiske arbejde og de plejekrævende opgaver.
Det er jo kommunerne, der fastsætter serviceniveauet i hjemmeplejen.
De vurderer behovet for hjælpen, og det er nødvendigt med en styring af området – det ved man som kommunalpolitiker – ellers er det umuligt at planlægge næste års budget.
Omsorg er en mangelvare i ældreplejen, hører man tit, og Dansk Folkeparti er i mange henseender enig.
Der er kommuner, det indrømmer vi, der visiterer meget stramt, så stramt, at der ikke er tid til samtalen med den ældre.
Mange ældre er ensomme og har derfor behov for omsorg, og selvfølgelig skal en hjemmehjælper have tid til at yde omsorg, mens han/hun er i den ældres hjem.
Men det er altså også familiens pligt at påtage sig omsorgsopgaven, det er ikke kun en offentlig opgave.
Jeg kender mange, mange eksempler på, at ældre meget sjældent får besøg af børn og børnebørn.
Jeg synes, det er trist, at man ikke har tid til at besøge sin gamle mor eller far.
Det er en opgave, man skal påtage sig og endda med stor glæde.
Man må aldrig have så travlt, at man har nok i sig selv.
Der fremkommer hele tiden eksempler på manglende plejehjemspladser, utilstrækkelige personalenormeringer, uheldig behandling af demente og manglende og ukvalificeret hjemmehjælp.
Det er utilfredsstillende, at nogle kommuner ikke gør det godt nok på ældreområdet, og det er også problemer, der skal løses.
Enhedslisten mener, at det her beslutningsforslag måske kan være med til at løse en del af problemerne.
Men vi har selv tanker om, hvordan ældreområdet kan forbedres, og det er noget, vi sidder og arbejder med.
Men jeg vil så sige, at det går i en anden retning end i Enhedslistens forslag, som vi så på den baggrund afviser.
Netop det forhold, at der findes ældrepleje, der fungerer godt, skal fremhæves og bruges som løftestang til at gøre de utilfredsstillende forhold bedre.
Vi skal alle lære af hinanden også på tværs af kommunegrænserne, og jeg vil da tilslutte mig Venstres ordførers indlæg om, at Søllerød Kommune jo faktisk kunne bruges som en slags mønsterkommune.
Hvis vi kunne få udbredt deres model til andre kommuner i landet, ville vi da i hvert fald være villige til at se på det.